
Честита Новата 2022 година, приятели!

Нека тя бъде здрава, спокойна и успешна, да ни донесе още по-красиви емоции!

Прегърнете своите любими хора, кажете им, че ги обичате!

Нека всички мечти бъдат в нашите ръце, такива каквито в сърцето ги има!

Да пожелаем и на другите това, което искаме на нас да се случи!

И отново, Честита Нова година!

НАЦИОНАЛНО ПРЕДСТАВИТЕЛНИ ОРГАНИЗАЦИИ НА И
ЗА ХОРАТА С УВРЕЖДАНИЯ

Членове на Национален съвет за хората с увреждания към Министерски съвет

До:

Президента на Република България

Министър-председателя на Република България

Парламентарните групи в 47-то Народно събрание

Омбудсмана на Република България

Медиите

ДЕКЛАРАЦИЯ

От Национално представителните организации на и за хора с увреждания


Уважаеми госпожи и господа,


На 3 декември в цял свят се отбелязва Международният ден на хората с увреждания. Чуваме различни послания на този ден, защото и политиките по отношение на хората с увреждания имат много лица. Вие сте новото политическо лице на България, а ние също сме тук пред вас и не сме просто безлична статистика.


В световен мащаб над един милиард души или около 15% от населението има някаква форма на увреждане. В България, по данни на  Агенцията за хората с увреждания,  в техния регистър са въведени 685 хиляди човека с призната намалена работоспособност или вид и степен на увреждане. Над 80 хиляди са децата с увреждания отново по данни на Агенцията за хората с увреждания.


Трети декември е момент за оценка на извървяния път и дебат за перспективите на развитие на социалните политики за тези хора и осигуряване на условия за равнопоставеното им участие в развитието на обществото и държавата.

Днес, в кризисната здравна и икономическа обстановка, нека се видим лице в лице, защото сме заедно в бъдещето на България и заедно трябва да намерим верните решения за:
● Осигуряване на качествена подкрепа във всички области за постигане на нормални стандарти на живот за хората с увреждания;

● Пълна реформа в ТЕЛК и приемане на нов модел за оценка на увреждането, възможностите и потребностите, отчитащ комплекс от разнообразни фактори и гарантиращ по-висока степен на социално приобщаване на хората със специфични възможности;

● Повишаване ефективността на здравната система чрез: своевременна медицинска профилактика, качествено и достъпно лечение, осигуряване на безплатни лекарствени средства и медицинска рехабилитация;

● Промяна на модела за предоставяне на помощни средства, медицински изделия и приспособления и приемане на стандарти, гарантиращи тяхното качество;

● Повишаване качеството на приобщаващото образование;

● Незабавна и пълна промяна на нормативните условия за подкрепа на заетостта на хората с увреждания и осигуряване на напълно нов модел и правила за финансиране на хората с увреждания и работодателите, според броя на осигурените работни места и тежестта на увреждането на работещите. Повишаване на ресурса за подкрепа на работещите хора с увреждания и техните работодатели;

● Значимо завишаване стандартите за финансиране на социалните услуги, с цел създаване на качествена подкрепа за хората с увреждания; привличане на качествени професионално подготвени специалисти; преодоляване на високата инфлация, завишените цени на горива и ел. енергия и разработване на карта за оптималното им разпределение в страната;

● Подобряване на архитектурната, транспортна и комуникационна среда;

● Повишаване доходите на хората с увреждания, гарантиращи достоен живот, лечение и рехабилитация;

● Създаване на условия и механизъм за координация и контрол на хоризонталните политики за хората с увреждания  и създаване на Държавна агенция за хората с увреждания;

● Промяна на режима на поставяне под запрещение на хората с увреждания с цел осигуряване на право на избор;

Уважаеми госпожи и господа,


Заявяваме своята готовност за участие в създаването и реализацията на  политиките, усъвършенстване на действащата нормативна база за промяна на социалния статус на хората с увреждания в страната.

Веска Събева – председател Асоциацията на родители на деца с епилепсия
Зам. председател на Националния съвет за хората с увреждания
Красимир Коцев – председател Съюз на инвалидите в България
Васил Долапчиев – председател Съюз на слепите в България
Величка Драганова – председател Национална асоциация на сляпо-глухите в България

Мария Недялкова – председател Българска асоциация за лица с интелектуални затруднения

Маринела Ангелова – председател Национално сдружение на работодателите на хората с
 увреждания

Мая Викторова – председател Българска асоциация "Диабет"

Диана Инджова – председател Център за психологически изследвания
Петър Велчев – председател Съюз на военноинвалидите и военнопострадалите в РБългария
Николай Нинов – председател Съюз на глухите в България
Лазар Живанкин – председател Асоциация на родители на деца с нарушено зрение
Мария Кръстева – председател Асоциация на родителите на деца с увреден слух
Божидар Станчев – председател Национален съюз на трудово-производителните кооперации
Венка Шаркова – председател Българска асоциация за невромускулни заболявания
Стефан Данчев – председател Национален център за рехабилитация на слепи
Светослав Чернев – председател Национална организация "Малки български хора"

Павел Савов – председател Българска асоциация за рекреация, интеграция и спорт
Бончо Бонев – председател Национална потребителна кооперация на слепите в България
Георги Георгиев – председател Национален алианс за социална отговорност
Доброслав Илиев – председател Българска асоциация за рекреация, интеграция и туризъм
Златомир Стоянов – председател Национална асоциация на хора с придобити увреждания
Дата – 03.12.2021

22 ОКТОМВРИ – ЕВРОПЕЙСКИ ДЕН НА СЛЯПО-ГЛУХИТЕ

Нищо за сляпо-глухите – без сляпо-глухите!


НАСГБ е организация с обществена полза с традиции по отношение на грижата, застъпничеството, обучението и рехабилитацията на лицата с двойна сензорна загуба. Сляпо-глухотата е уникално сензорно увреждане и е предпоставка за сериозни затруднения по отношение на комуникацията и достъпа до информация, ориентирането и мобилността, самостоятелността, независимостта, самообслужването. 


НАСГБ е съучредител и член на Европейския съюз на сляпо-глухите. Европейският съюз на сляпо-глухите (ЕССГ) е европейско сдружение, което обединява национални организации за сляпо-глухи в Европа. Основан е през 2003 г. като международна неправителствена организация с нестопанска цел. 


ЕССГ е европейски форум за обмен на добри практики и знания в областта на сляпо-глухотата, който също спомага за увеличаване на солидарността между европейските национални организации за сляпо-глухи хора. Като уникална европейска организация, която представлява истинската идентичност на сляпо-глухата общност, ЕССГ отбелязва датата на своето основаване – 22 октомври, като Европейски ден на сляпо-глухите. Това е ден, в който ние напомняме на обществото, че хората със сляпо-глухота съществуват, живеят, мислят, творят и се борят за достоен живот!

През изминалите години НАСГБ постигна немалко в борбата за достоен живот на българите със сляпо-глухота. Сляпо-глухотата е призната в редица основни закони в нашата страна, като Закона за хората с увреждания (чрез националното представителство на НАСГБ), Закона за движението по пътищата (регламентиращ сляпо-глухия пешеходец и червено-белия бастун) и в Закона за българския жестов език. Със ЗБЖЕ се признава, че сляпо-глухите хора в България са ползватели на българския жестов език или на друга система за комуникация, а преводаческата услуга за сляпо-глухи лица трябва да се извършва и чрез други системи за комуникация. ЗБЖЕ дава само необходимата правна основа, а НАСГБ ще продължи да устоява позицията си, че в унисон с призива на ЕССГ, е необходимо да се подпомагат изследванията и прилагането на различни и специфични системи за комуникация, използвани от сляпо-глухи хора, с цел да се разпространяват и да се насърчава употребата им в цялост сред сляпо-глухите лица.

Ние, сляпо-глухите българи, подкрепени от всички сляпо-глухи европейци, настояваме пред обществените органи за следното:
· Да имаме право да упражняваме свободно вземането на решения на равни начала с останалите граждани. За целта публичните органи трябва да улеснят мерките, които правят възможно достъпа до устойчива и квалифицирана услуга "интерпретатор (преводач) или интервенор (посредник) за сляпо-глухи". Това би допринесло за премахване на комуникативните бариери и би улеснило социалното включване и ефективното участие на сляпо-глухите хора във всеки аспект от живота. НАСГБ ще се бори и работи, в изпълнение на ЗБЖЕ, обучението на жестовите преводачи в България в близко бъдеще да включва и професионална подготовка в други системи за комуникация и интерпретиране на сляпо-глухи, подобно на стандарта, постигнат от водещите европейски и световни практики, като само по този начин в България можем да имаме достъп до професионално подготвени интерпретатори за сляпо-глухи. 

· Обществените органи да разпознават, рекламират и популяризират червено-белия бастун като символ на сляпо-глухите хора, за да му се придаде социална видимост. 

· Да се насърчава използването и изследването на нови, адаптирани и помощни технологии, представляващи революция в достъпа до важна информация и ежедневната комуникация на сляпо-глухи хора. 

· Изискваме официалното преброяване на населението в Европа и в България да съдържа въпроси, идентифициращи зрително и слухово увреждане. Засега само Унгария от страните на ЕС прави подобни преброявания на населението. Само така ще можем да знаем точния брой на хората със сляпо-глухота и как да предоставим социалните услуги, от които те се нуждаят, и какви икономически ресурси да бъдат предвидени. 

· Обществените органи трябва да са наясно, че без достатъчни икономически ресурси не могат да се разработят програмите, които гарантират универсална достъпност и свободно придвижване. 

· Само ако нашите изисквания бъдат изпълнени, ще бъде потвърдено нашето мото: "Европа и България, достъпно проектирани за сляпо-глухи!"
Величка Драганова, председател и юрисконсулт на НАСГБ

ЕДНА ТРУДНА, НО УСПЕШНА ГОДИНА ЗА СГБ


Уважаеми съюзни членове, приятели и съмишленици, в тези светли предколедни дни на най-светия празник – Коледа, всеки от нас ще си пожелае това, което най-силно иска. И ще вярва, че с рождественската светлина ще се сбъдне. И най-желаното, в тази тежка поред- на година, съпътствана пандемията, е нашите близки и приятели да са здрави и да посрещнат коледните и новогодишните празници с доброта в сърцето, светлина в душата и вяра в новото начало!


Обръщам се към всички вас с искрени пожелания за много здраве, топлина в семейното огнище, вяра в традициите и обичаите, в Христовото Рождество и любовта между хората. Нека съхраняваме тези ценности, защото те ни правят и по-добри, и по-силни, и по-успешни!


Да си пожелаем по-добра, изпълнена с много радости 2022 година!


Нека продължим работата заедно - сплотени и с общи усилия да съграждаме по-добро бъдеще за нас, за децата ни!


Нека всички да бъдем здрави и спокойни и нека нашите дела да са успешни, да носят удовлетворение, а мирът и радостта от празниците да ни съпътстват през цялата нова година!


И нека да имаме нови поводи за гордост от всичко, което сме постигнали досега! Нека запазим чистотата на мислите и действията си, щедростта на сърцата си, милостта, състраданието и добротата!

ЧЕСТИТО РОЖДЕСТВО ХРИСТОВО!

ЗДРАВА, МИРНА И ЩАСТЛИВА ДА Е НОВАТА 2022 ГОДИНА!

Николай Нинов, председател на Съюза на глухите в България


От 1992 г. световният/международният ден на хората с увреждания се отбелязва на 3 декември. Този ден не е празник, а ден, в който с различни инициативи и прояви, осъществени от самите тях, хората с различни увреждания, на- помнят на обществото и правителството, че ги има, че са част от българския народ; че като тях имат своите нужди и проблеми, но се надяват и вярват във взаимното разбирателство и съвместното, равнопоставено съществуване на тази земя.

В този ден навсякъде по света се организират събития, които да напомнят, че е необходима ефективна промяна в условията на живот на хората с увреждания. Защото това е ден за подкрепа на достойнството на хората с увреждания, които ежедневно, с воля и кураж, отстояват правото си на лична изява и на достоен живот. Хората с увреждания се сблъскват с много проблеми, когато се опитват да реализират правата си. Преодоляват трудности, непознати за останалата част от обществото, отстоявайки с воля правото си на достоен живот и в стремежа и желанието си да намерят достойно място. Чест прави на Съюза на глухите в България и на нашите организации по места, които изпълниха дълга си в този международен ден на хората с увреждания! И като истински родолюбци, със забележителни изяви показаха своята значимост в обществото. Получиха и признание – такова, каквото заслужават.

ТИШИНА, СГБ

Има такива предприятия


За пример на цялата ни държава на фона на пандемията, която повече от година и половина терзае и съсипва икономиката, днес ще ви представим две предприятия, които успяват! Да, мънички като прашинки за държавата ни, но толкова значими не само за нас в Съюза на глухите в България, но и за цялата ни общественост. Като пример за достойнство, за честен и почтен труд. Две предприятия с гордата марка „ТИХ ТРУД”, в които и машините, и трудът на хората не спряха нито за миг през тежкото време, ще ви представим днес.


Но не са само те – в следващ брой ще се опитаме да ви покажем и други наши стопански инициативи и постижения. С което ще ви направим съпричастни на изключителния устрем на нас, глухите хора, да вървим напред, да бъдем полезни и да доказваме себе си.


Строителните бояджии в ТЕЦ „Марица - изток“


Шивашкият цех в „Тих труд“, Стара Загора и В „Тих труд“, Бургас

ТИШИНА, СГБ

Дарителски коледни базари в Плевен набираха 

средства за деца с увреждания


На 20 декември Интеракт клуб Плевен стана част от коледното празненство на децата, настанени в ЦНСТ на ул. "Бяло море" 16 в Плевен. Решихме за Коледа да зарадваме с лакомства и сувенири в коледни чорапчета живеещите в два от центровете деца, като следващото посещение ще бъде в ЦНСТ на улица "Трите бора“. „Мото Коледа“ в Плевен събра средства за лечение на деца

Автор: Латинка Светозарова - кор. на БНР в Плевен  


В Плевен през всичките празнични дни до Коледа продължи благотворителният коледен базар в подкрепа на кампанията „Мото Коледа“. Събраните средствата бяха дарени за лечение и рехабилитация на деца.


Ръчно изработени изделия се предлагаха на базара, който се намира на площад „Възраждане“. 


На Коледния базар децата се снимаха на моторите, имаше Дядо Коледа. Средствата и тази година ще бъдат разпределени за деца, които имат нужда от операция, рехабилитация и някакви технически устройства, които да подобрят качеството на живота им, заяви Божана Костова.

Дарителски кутии в подкрепа на кампанията бяха  поставени на различни места в областта. Мотошествието беше проведено на 25 декември.

100 години Съюз на слепите в България

Как членовете на РСО и ТСО Плевен отбелязаха юбилейната година


Въпреки съществуващата епидемична обстановка в България свързана с пандемията от Ковид19 юбилейната година на ССБ бе отбелязана подобаващо и в плевенските организации на съюза. При спазване на предписаните от МЗ правила и предпазни мерки се проведоха подобаващ брой събития.   На 19 септември 2021 в клуба на ТСО ССБ Плевен на ул. Гренадирска 30 се проведе викторина "100 години Съюз на слепите в България". Жури в състав инж. Павлин Ангелов, Председател на РСО ССБ Плевен, Володя Христов, Председател на ТСО ССБ Плевен и Албена Нанкова, сътрудник на РСО ССБ Плевен. Участници в викторината бяха Невяна Сотирова и Ваня Петрова от плевенската организация и Лиляна Иванова от белослатинската организация на ССБ. След като председателят на журито разясни регламента се проведе и самата викторина. Бяха определени и парични награди за победителите, първа 40 лв., втора 30 лв. и трета 20 лв.


След оспорвана борба на знанията крайното класиране бе такова:

Невяна Сотирова, първо място;

Лиляна Иванова, второ място;

Ваня Петрова, трето място.


Победителките на първо и второ места участваха в Националната викторина, която се проведе в почивната станция "Поп Харитон" на ССБ в гр. Дряново. Победителката от Плевен Невяна Сотирова стана и национален победител.


На 15 октомври 2021 в клуба на ТСО Плевен бе отбелязан Международният ден на белия бастун. Членовете на вокална група "Пей, сърце" към съюзната организация поздравиха малкия брой участници в тържеството.


Председателят на организацията Володя Христов говори за значението на съюза за обединяване на хората с нарушено зрение,, за това какво прави териториалната организация за добруването на тези хора, както и това което Община Плевен и Общински Съвет Плевен сътрудничат на организацията. Той пожела на всички много здраве, борбеност и желание за преодоляване трудностите, като хора с увреждания.


След това имаше и скромна почерпка.


На 21 декември 2021 в клуба на ул. Гренадирска 30 бе организирана изложба на декупаж представена от членовете на групата за декупаж към организацията. Всеки един посетил изложбата имаше възможност да закупи по избор сувенир от експозицията. С това събиране ние слепите от Плевен отбелязахме Коледа и предстоящата Нова 2022 година. Пожелахме си на всички тя да ни донесе преди всичко здраве, да бъдем щастливи и безпроблемни в тези трудни за всички години.

Румен Петков, организатор клуб, Гренадирска 30 Плевен

В края на юбилейната година


В продължение на цялата 2021 година нашата организация отбелязваше 100-годишния си юбилей с множество публикации и различни културни и спортни прояви.


И макар рождената дата на Съюза на слепите в България да е датата на неговото учредяване – 28 март 1921 г., ние приемаме за юбилейна цялата 2021 година – от самото й начало до края на декември.


Годината се изтърколи някак неусетно бързо, оставяйки усещането за една вековна неповторимост и солидност.


В продължение на 12 месеца многократно си спомняхме и споменавахме имената на множество будни умове, прозрели необходимостта от обединение на хората не само с еднакъв физически проблем, но и с еднакви пориви, мечти и енергия за градеж.

И все пак, за мен, сред всичките имена на дръзновените ни предшественици едно от най-светлите е името на проф. Иван Шишманов, отворил за незрящите хора вратите към познанието и осъзнал необходимостта от образование за тях във времената на следосвобожденска България. Всъщност именно той е човекът, създал условията и предпоставките за възникване на организираното движение на слепите у нас.


Не по-малка е и ролята на педагога Стойчо Донев, дал най-доброто от себе си, за да набере и пренесе най-прогресивното от чуждестранния опит в областта на образованието за слепи.

Винаги съм твърдяла, че доброто образование, грамотността и широкият мироглед са в основата на всеки прогрес в човешката история и основна движеща сила за всяко организирано движение.

Съюзът на слепите в България е основан от първите възпитаници на Държавния институт за слепи, а това са били едни от първите образовани незрящи българи, чието дело в последващия цял век е продължавано и развивано от няколко поколения всеотдайни ентусиасти.


Стремежът за достоен и пълноценен живот е бил двигателят на тези няколко поколения да издигат с упорство и всеотдаен труд не само самочувствието на слепите българи, но и авторитета на организацията ни през годините.

Днес нашата равносметка е, че само единни и сплотени хората могат да постигат стремежите и мечтите си, да бъдат по-силни и да преодоляват заедно множеството препятствия, които животът поставя пред тях.


Обръщайки се назад във времето, си даваме сметка колко наистина трудна е била всяка крачка, всяка малка победа, всеки малък пробив в материалното и дори в психологическото благоденствие на хората лишени от зрение.

И ако да се говори за пълно благоденствие е все още твърде рано, то Съюзът на слепите в България постоянно се стреми към постигането му за членовете си чрез своите дейности, като основната от тях е правозащитната.


Наистина много е постигнатото за цяло едно столетие, през което слепите хора се превърнаха от тежест за семействата си в достойни, образовани и в голяма степен самостоятелни членове на обществото.


Дано това продължи и през следващите години на настъпващия вече втори век от историята на Съюза на слепите в България.

Нека всеки от нас изпрати отминаващата 2021 година със самочувствие, усещане за лично достойнство, с вяра в собствените си сили и с много човещина в сърцето. Нека не ни напуска усещането за сплотеност, солидарност, съпричастие и надежда за истинско благоденствие.

Тази едновековна крачка оттласна Съюза на слепите в България практически от нулата към едно съвременно възприятие и отношение на обществото към незрящите хора, давайки им така необходимия кураж, вяра и чувство за достойнство и значимост.


Нека изпратим 2021 година със светли мисли, с много надежда и вяра в доброто и човечността, с много здраве и упоритост, с много очакване за сбъднати мечти.

Весела Коледа и Щастлива Нова година!

Марина Петкова, ЗАРИ, ССБ

"Билла България" – приятелство, доказано с времето


На 3 декември - Международния ден на хората с увреждания, председателят на Съюза на слепите в България награди "Билла България" с почетния знак на организацията.


При връчването на бронзовата статуетка на изпълнителния директор - г-н Шапокас, г-н Долапчиев благодари за подкрепата и каза: "Билла България" е компания-образец за корпоративна социална отговорност. Нашето приятелство издържа изпита на времето и вече 5 години вие подкрепяте организацията ни в дейността ѝ за интеграция на хората без зрение. През този период фирмата е дарила близо 50 хиляди лева, с които сме закупили и предоставили безвъзмездно технически помощни средства на повече от три хиляди наши членове. Ежегодно "Билла България" е дарявала продукти, предоставяни чрез структурите ни на членове на сдружението, по повод Коледните и Новогодишни празници. Съвместно организирахме информационна кампания с цел промяна на обществените нагласи към хората с нарушено зрение. Разработената от нас брошура "Когато сте с хора без зрение" беше отпечатана в 70-хиляден тираж от "Билла България" и предоставена на клиенти на търговската верига в страната. Също така получихме финансова подкрепа при нейното филмиране. В унисон с добрите европейски практики компанията проведе обучение на своя персонал за обслужване на клиенти със зрителни увреждания.


При връчването на наградата г-н Долапчиев изрази надежда, че и в бъдеще "Билла България" ще подкрепя каузата на организацията.


Г-н Шапокас благодари за високото отличие. "Очакваме от ръководството на сдружението нови инициативи, които ще обогатят нашето сътрудничество" - каза той.

Председателят на Съюза на слепите в България награди с юбилеен плакет г-н Тачев - прокурист, ръководител на отдел "Управление на проекти и процеси", и каза, че той е мостът, по който е преминавало нашето приятелство.


Срещата завърши с взаимни пожелания за бъдещи успехи, много здраве и весели Коледни и Новогодишни празници.

Васил Долапчиев, Председател ССБ

Силуети

Харизматичният Кърлин!!!


Въпреки тежко нарушеното си зрение, Михаил завършва основното си образование в родния си град, а средното - в гимназията на Разлог. Приет е за студент в Ленинград (сега Санкт Петербург) по специалностите математика и електроника, но талантливият математик предпочита Софийския университет, в който завършва право. Вероятно компенсаторно, слабовиждащият ученик и студент Михаил Кърлин винаги е пълен отличник. И нещо прелюбопитно – банскалийското момче с дълбоко увредено зрение е трикратен шампион от републикански олимпиади по математика. 


Още в първи клас е приет за чавдарче и е определен за председател на класа. От шести клас е председател на пионерската организация и знаменосец на училището. В гимназията е секретар на класа, а от 10-ти клас – секретар на УЧКОМА и знаменосец на гимназията. В университета е културно–масовика на ВУЗ-овския комитет на комсомола. Избиран е и за председател на Софийската териториална организация на ССБ, също и два мандата – за член на Бюрото на неговия Централен съвет. Член е бил и на Настоятелството на Народно читалище на слепите "Луи Брайл". В качеството на такъв няколко години е бил редактор на първото в България говорещо списание "Популярна просвета". Бивал е и заместник -председател на Съюза на търговците в България, а също и член на УС на ГКС и на УС на ЦКС. 


Като студент през 1962 г. става член на НПКСБ, от март 1966 г. е избран за член на Контролния съвет. През 1968 г. е избран за председател на Контролния съвет, а през 1972 г. е вече първи зам.-председател на кооперацията. От 1 април 1974 г. я оглавява. 

Според Михаил Кърлин най-големите му постижения са може би, че от 1986 г. НПКСБ няма грам кредити към никого. Второ – евтиното закупуване на тази двуетажна сграда, в която се помещава нейното управление. Тя е 760 кв. м. разгъната площ и е разположена в парцел с размер от 2 100 кв. метра. Третото му постижение е запазване собствеността на кооперацията. 

Бащата на моя персонаж Александър е строг главен счетоводител, Майка му Мария – неподражаем главен готвач. Елена Тодорова Астинова е неговата съпруга. Синът му Александър работи като адвокат. Любящ дядо е на двама внука: Михаил - на 19 и Кристиян - на 12 години. 

На 9 август, понеделник сутринта, след кратко боледуване, Михаил Кърлин, навършил на 3 април 78 години, умира в софийския си дом.


Поклон пред светлата му памет!
Ангел Сотиров, ССБ

Национална асоциация на хората с придобити увреждания


НАХПУ е сдружение с нестопанска цел за осъществяване на обществено полезна дейност, което е създадено, за да защитава правата и интересите на всички български граждани получили физически, двигателни, ментални, сензорни или функционални увреждания в процеса на своето след ембрионално развитие.


Основните приоритети в работата на Асоциацията са преди всичко внедряване и затвърждаване на положителните европейски и световни практики, които способстват за подобряване на социалната среда у нас, повишават степента на квалификация и трудова реализация на хората с увреждания, подпомагат тяхното личностно изграждане и себеутвърждаване и спомагат за трайно повишаване качеството на техния живот.


В основата на всичко това стои успешната интеграция и реинтеграция на тези хора в икономическия, трудовия, културния и спортен живот на обществото. Това е дълъг процес, който в основната си част касае възможността за достъп до информация, обучение, усъвършенстване и личностно развитие, чрез разработване на програми, проекти, стратегии и инициативи с цел предоставяне на по-добри условия за реализация, съобразени с физическите способности и интелектуалното ниво на всеки отделен човек.


Нашето разбиране е, че всеки български гражданин заслужава достоен живот, достъпна среда и равни възможности за развитие и реализация. Българското законодателство, Конвенцията на ООН за правата на хората с увреждания и европейските директиви в тази област, дават солидна основа за защита правата и интересите на хората със специфики. В този смисъл недопускането на каквато и да било форма на дискриминация спрямо тях е наша водеща мисия, Убедени сме, че базисните човешки ценности и тяхната защита стоят в основата на всяко демократично общество.


Нашата основна задача е да работим за поощряването на социалната отговорност на държавата, неправителствения сектор и работодателите, посредством мащабни разяснителни кампании и обучения свързани с проблемите на хората с увреждания и начините за тяхното преодоляване. Целта е мотивиране на обществото и бизнеса и насърчаването им в посока поемане на по-голям ангажимент спрямо тези хора.


Изграждането на модерна социална държава минава през сериозен обществен и институционален ангажимент и наша неизменна отговорност е да поставим основните параметри на този ангажимент, за постигане на един достоен живот за хората с увреждания, чрез пълноценното им интегриране в обществото.

2021 г. постави началото на дигитализацията в РИМ - Плевен


Отиващата си 2021 година постави началото на дигитализацията в плевенския регионален исторически музей. Целта е мащабното популяризиране на културно-историческото наследство на града.


Специалистите започнаха работа по изработване на електронен каталог на а библиотеката към музея, тя е една от най-богатите у нас със своите 15 000 тома специализирана научна литература. 


В РИМ Плевен пазят стари бюлетини от Третата българска държава. Десислава Близнашка от отдел „Нова и най-нова история“ заяви:


„Постепенно започват да се дигитализират всички документи във всички отдели, във всички направления от различни периоди от историята на Плевен. Само документалният фонд на отдел „Нова и най-нова история“ до момента наброява 111 000, ще направим всичко възможно тази процедура да бъде по-експедитивна, но изисква време“.

Автор: Латинка Светозарова - кор. на БНР в Плевен  

Щрихи от Родината

НА ГОСТИ В ДВОРЕЦА ЕВКСИНОГРАД


Преди да прекрачиш прага на Двореца, сведи глава пред миналото, за да прозреш настоящето и бъдещето. Архитектурният план на лятната резиденция е създаден от виенския архитект Виктор Румпелмайер във френски стил „Луи ХІІІ“ по идея на Княз Александър ІІІ Батенберг. Модерният дворец и градините му са  завършени по времето на Княз Фердинанд.


Сградата е достроена през1890-те  години от швейцарския архитект Херман Майер с участието на архитект Никола Лазаров. С решение на Народното събрание имението се предоставя на младия Княз Фердинанд, по времето на когото този  морски бряг се извисява до своето истинско величие.


В началото лятната резиденция се е наричала "Сандрово" на умилителното име на Княз Александър Трети Батенберг. Сегашното си название Евксиноград (от гръцкото име на Черно море- Euxenos pontos) получава през 1893 година от княгиня Мария Луиза. По  този повод младият княз Фердинанд Първи в телеграма до министър-председателя Стефан Стамболов пише: "Като се установявам в лятното си жилище, находящо се в местността на  манастира "Свети Димитър", реших по желанието на любимата си съпруга новият дворец  да се наименува занапред "Дворец Евксиноград при град  Варна". Името идва от древногръцкото название на Черно море -Евксейнос понтос, което означава гостоприемно море. Така името на това прелестно имение може да се тълкува като Гостоприемен град край Варна".


Салонът за гости


Дворцовата сграда е великолепно произведение на  архитектурата, което напомня френските ренесансови замъци от 18-ти век със своите елегантни мансардни покриви, часовникова кула, разположена  асиметрично спрямо централната ос, живописни фасади от червена тухла и бял камък, оформящ ъглите.


Резиденцията е изградена на три етажа. На първия са разположени приемните зали, музикалният салон и трапезарията. На втория етаж се намират покоите на височайшето семейство, а третият е  предназначен  за персонала. Храната на царските особи и на гостите им се е готвела извън двореца и са я поднасяли според етикета в шпалир на дълга и широка маса в трапезарията. Запазените и до днес мебели, с които са обзаведени просторните стаи, са изящно изработени от  орех и махагон. В една от залите - Огледалната, стените са покрити с огледала, които създават незабравим пространствен ефект.


Благородническият герб на цар Фердинанд краси бравите на част от вратите в резиденцията. Музикалният салон има прекрасна акустика и е разделен на две части. А под капака на пианото с малко въображение можете да  дочуете ехо от камерните концерти, които често са били провеждани тук.В неделните дни и при гостуване на височайши гости вечер военен духов оркестър е огласял целия парк.


Силно впечатление прави огромният и тежък полилей, великолепно украсен със златни лилии и царска корона. Той е подарен на Фердинанд от неговите роднини от френския кралски род Бурбон, които по този начин го приветстват за дързостта му да стане български държавник. Всеки предмет в двореца е подарък като тази изящна  статуетка, която е дар от австрийския император.


Особено очарование излъчва старинният фронтон, вграден в подпорната стана на входната тераса. Скулптурата пренесен тук през1890 година на няколко части от покрива на френския замък Сентклу, построен през ХVІІ век, преди замъкът да бъде окончателно съборен след опожаряването му по време на Френско-Пруската война. Това е било желание на майката на Фердинанд - княгиня Клементина, която дълго е живяла в този замък. Реставриран от опитни ръце, барелефът на Сен Клу изобразява герба на френския кралски двор. Той  и сега краси новия замък в далечните брегове на Черно море.


Изобщо цялото имение е пълно с хиляди предмети и детайли, всеки от които има своя ценност и история. Там можете да прекарате дни варед в съзерцание на изключителните цветни килими от живи цветя, редки растения, вековни дървета, свежи поляни, живописни мостчета и беседки. Плажът - защитен от трите страни с високи скалисти  брегове - има прекрасен ситен златист пясък, морето е кристално бистро.


През лятото въздухът е прохладен, през зимата топло течение от Беломорието смекчава студовете. Есента, когато листата на дърветата се обагрят и гроздовете добият кехлибарен цвят, приказното  имение Евксиноград е най - красиво.

Ето как писателят Станимир Станимиров - учител на князете Симеон и Кирил, описва в писмо един единствен час от живота си в имението.


"Часът бе 8 без 20. Реших да отида да се разходя преди чая. Облякох се и излязох. Времето е чудно хубаво. Не е ясно, но не  е и мрачно облачно. На изток тънки сиви облаци покриват слънцето, през  които лъчите, макар и доста отслабени проникват и разпространяват една особено сладка, мека светлина. Тихо е. Дотолкова тихо, че по  морето едвам се забелязват слаби бръчки, приблизително толкова  високи, колкото са високи и бръчките по моето чело. Ромолът му е толкова слаб, вълничките му тъй бавно се доближават до брега и тъй  излеко милват чистия пясък, щото ти се струва, че задрямалото от умора море се бои да не събуди сладко спящите обични нему брегове. Върнах се в 9 и 20, за да се подготвя за чая при цар Борис."


През 1906 година едновременно с изграждането на Варненското пристанище е изградено и пристанището при двореца Евксиноград и е укрепен ската на нос Сованлък. През 1928 година е издигнат фарът, светещ с постоянна червена светлина.


Така в продължение на много години дворецът, паркът, обслужващите сгради, лозята и зеленчуковите градини, разположени върху 850 декара плащ, създадени с много усилия и умения, се превръщат в неподражаема, стилна среда на живот.

